LH Fund ชี้กองทุนภาคอสังหาฯยังมีโอกาสสร้างผลตอบแทนที่ดี
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุน แลนด์ แอนด์ เฮ้าส์ จำกัด (LH Fund) เปิดเผยว่า ปัจจุบันกองทุนเปิด แอล เอช ไทย พร๊อพเพอร์ตี้ (LHTPROP) ซึ่งบริหารจัดการโดย LH Fund มีขนาดกองทุนใกล้เต็มโครงการที่ 1,500 ล้านบาทแล้ว แต่ยังคงมีนักลงทุนให้ความสนใจลงทุนในกองนี้อย่างต่อเนื่อง และด้วยโอกาสการลงทุนที่น่าสนใจของกองทุนรวมอสังหาริมทรัพย์
30 ต.ค. 2558

นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุน แลนด์ แอนด์ เฮ้าส์ จำกัด (LH Fund) เปิดเผยว่า ปัจจุบันกองทุนเปิด แอล เอช ไทย พร๊อพเพอร์ตี้ (LHTPROP) ซึ่งบริหารจัดการโดย LH Fund มีขนาดกองทุนใกล้เต็มโครงการที่ 1,500 ล้านบาทแล้ว แต่ยังคงมีนักลงทุนให้ความสนใจลงทุนในกองนี้อย่างต่อเนื่อง และด้วยโอกาสการลงทุนที่น่าสนใจของกองทุนรวมอสังหาริมทรัพย์
ซึ่งยังมีโอกาสสร้างผลตอบแทนที่ดี ดูจากข้อมูล ณ 26 ตุลาคม 2558 ผลตอบแทนที่ได้จากเงินปันผลของกองทุนอสังหาริมทรัพย์ประมาณ 5-6% ต่อปี ด้วยความชำนาญด้านการบริหารอสังหาริมทรัพย์ของ LH Fund ซึ่งปัจจุบันมีกองทุนรวมอสังหาริมทรัพย์และกองทรัสต์เพื่อการลงทุนในอสังหาริมทรัพย์ ภายใต้การบริหารจัดการรวมทั้งสิ้นประมาณ 23,000 ล้านบาท คิดเป็นประมาณ 50% ของกองทุนรวมทั้งหมดภายใต้การบริหารของ LH Fund (ข้อมูล ณ วันที่ 27 ตุลาคม 2558) และเพื่อไม่ให้ลูกค้าของเราเสียโอกาสในการลงทุนที่น่าสนใจ LH Fund จึงได้เสนอขายกองใหม่ประเภทที่เน้นลงทุนในหน่วยลงทุนของกองทุนรวมอสังหาริมทรัพย์ เพิ่มขึ้นอีก 2 กองทุนด้วยกัน คือ กองทุนเปิด แอล เอช ไทย พร๊อพเพอร์ตี้ เพื่อการเลี้ยงชีพ (LHTPROPRMF) ทำการเสนอขาย วันนี้ – 12 พฤศจิกายน 2558 และกองทุนเปิด แอล เอช พร๊อพเพอร์ตี้ พลัส I (LHPROP-I) ทำการเสนอขาย วันนี้ – 16 พฤศจิกายน 2558
ทั้ง 2 กองทุนนี้ มีนโยบายการลงทุนที่เน้นลงทุนในหลักทรัพย์ และ/หรือตราสารในกลุ่มอุตสาหกรรมอสังหาริมทรัพย์ (Property Sector Fund) โดยเฉลี่ยในรอบปีบัญชีไม่น้อยกว่าร้อยละ 80 ของมูลค่าทรัพย์สินสุทธิของกองทุน โดยแบ่งสัดส่วนการลงทุนเป็นหน่วยลงทุนของกองทุนรวมอสังหาริมทรัพย์ โดยเฉลี่ยในรอบปีบัญชีไม่น้อยกว่าร้อยละ 65 ของมูลค่าทรัพย์สินสุทธิของกองทุนส่วนที่เหลืออาจลงทุนในหน่วยทรัสต์ของทรัสต์เพื่อการลงทุนในอสังหาริมทรัพย์ / หน่วยลงทุนของกองทุนรวมโครงสร้างพื้นฐานที่กิจการโครงสร้างพื้นฐานอยู่ในหมวดอสังหาริมทรัพย์ เป็นต้น
นายมนรัฐ ยังกล่าวเพิ่มเติมว่า กองทุนเปิด แอล เอช พร๊อพเพอร์ตี้ พลัส I (LHPROP-I) จัดตั้งเพื่อมารองรับความต้องการของนักลงทุน ซึ่งกอง LHPROP-I จะมีนโยบายคล้ายคลึงกับกองทุน LHTPROP แต่เพิ่มโอกาสที่สามารถลงทุนในต่างประเทศได้เมื่อจังหวะของตลาดต่างประเทศเอื้ออำนวยให้ได้รับผลตอบแทนที่ดีกว่าการลงทุนภายในประเทศ
กองทุน LHPROP-I เหมาะสมกับนักลงทุนที่ต้องการผลตอบแทนสม่ำเสมอในรูปเงินปันผลจากกองทุนรวมต้นทาง และสนใจลงทุนหรือมีกรรมสิทธิ์ในอสังหาริมทรัพย์ หรือสิทธิการเช่าอสังหาริมทรัพย์ที่คาดว่าจะมีราคาสูงขึ้นในอนาคต อย่างไรก็ตามผู้ลงทุนต้องสามารถรับความเสี่ยงจากความผันผวนของราคาหลักทรัพย์ และอัตราแลกเปลี่ยนได้ในระดับสูง (ในกรณีที่มีการลงทุนในหลักทรัพย์ต่างประเทศ)
ในขณะที่กองทุน LHTPROPRMF เป็นกองทุนรวมเพื่อการเลี้ยงชีพ เหมาะสำหรับผู้ลงทุนที่ต้องการออมเงินระยะยาว และสนใจลงทุนในกองทุนที่เน้นลงทุนในหน่วยลงทุนของกองทุนรวมอสังหาริมทรัพย์ในประเทศเป็นหลัก
สำหรับกลยุทธ์การลงทุนของกองทุนทั้ง 2 กองทุนนี้ จะเน้นลงทุนในหลักทรัพย์ที่มีความผันผวนต่อเศรษฐกิจต่ำและมีอัตราผลตอบแทนที่ดีในรูปของเงินปันผล หรือมีโอกาสเติบโตจากรายได้ที่อาจจะเพิ่มขึ้น นอกจากนี้ยังกระจายการลงทุนไปในธุรกิจต่างๆ เพื่อกระจายความเสี่ยงจากความผันผวนของสินทรัพย์ที่ไปลงทุน อาทิเช่น ธุรกิจอาคารสำนักงาน กลุ่มธุรกิจค้าปลีก เป็นต้น